정조 8년
甲辰四月初三日辰時。上御誠正閣。備局有司堂上。賑恤廳堂上入侍時。行司直金華鎭。吏曹判書李在簡。兵曹判書徐有隣。刑曹判書趙時俊。左副承旨趙鼎鎭。記事官沈晉賢。記注官金鳳顯。記事官尹行任。以次進伏訖。上曰。判尹入侍。賤臣承命出傳。與漢城判尹金履素偕入。上曰。卿等見林濟遠上疏乎。予已許施。此事果何如也。華鎭曰。臣俄與諸備堂。有所云云。方欲陳達矣。蓋此大同。乃昨秋所作夫。而今三月爲當納之限。毋論富戶貧民。皆已措辦。或已納官。或已收給所任。今若停退。則還分之際。虛實易致相蒙。且朝家旣已給災之後。惟正之供。豈可不爲乎。若其寬限緩納。則自該廳知委。亦似無妨矣。上曰。此皆惠堂之過也。向者予以稅穀停退事。欲爲下敎。而惠堂靳持矣。若於其時行會。則豈有後時之弊。到今出給。則誠有秋後更徵。反爲民弊之慮矣。但疏批已下。自廟堂從長指揮於道臣處。可也。有隣曰。臣則不知堂疏之爲何事矣。俄因趙時俊之往復。始知爲大同停退事矣。今則時已過矣。三月上納之穀。皆已收納於昨冬。春初下敎時。已有不及時之慮。故果未能對揚矣。今則尤有異焉。除非養戶土豪。則皆已上納。無升斗未收者。今若停退。則實惠只及土豪。已納之穀。還分之際。自致消瀜。秋後還納之時。必有再徵之弊。實害滋甚於徧氓。此乃向來畿邑一二處已驗之迹也。目今民事困窮。宵旰之憂。若是懇摯。若是可爲之事。則臣等豈敢自以爲有司之臣。而只惜稅穀之減縮。不思所以對揚德意乎。在簡曰。昨年畿邑。則三月停退。而猶有弊端。今則已爲常年之五月。事已後時。必無及矣。上曰。昨日下批。百姓必已知之。未知何以處之則好矣。時俊曰。林濟遠之疏。似是未及深量。只聞一二鄕人恐動之說。而有此疏也。已納之物。還給之際。吏必作奸。惠難下究矣。上曰。雖未能一一還給。若有一半分民惠。則何妨之有。有隣曰。目前雖無實惠。若無後災。則亦不足惜。而此則必有後災。昨年畿邑大同之還給也。振威縣令趙翼鉉。枚擧事情。論報惠廳而上納矣。其後他邑。則皆有再徵之弊。故莫不稱振威倅之善處。振威民之安堵云。卽此一段。可驗此事之不可爲也。上曰。此事甚難。玉堂旣以民情陳疏。則不可不從。旣已從施。則亦難反汗。其已捧未捧。使道臣區別處之。似好矣。有隣曰。道臣亦難詳察矣。上曰。目今未捧。爲幾何。有隣曰。田稅則已盡來到。大同則已裝發爲卄餘邑。未裝發之邑。亦必收捧幾盡矣。瑞山爲最尤甚之邑。而折半已爲來納。折半已爲出浦云。卽此可知其已盡捧矣。朝者領相亦言送於臣。以爲決難許施云矣。上曰。然則卿等更爲覆奏。出擧條。可也。華鎭有隣在簡時俊等曰。前校理林濟遠。疏請湖西兩稅之若干未收。依向來畿甸例停退而有特敎許施之命矣。聖意旣出於軫恤湖民。臣等豈敢不仰體。而第伏念湖西上納。限在三月。或有已上納之邑。或有已裝載之處。民勢雖曰極艱。過限已至數朔。庶無不準捧之理。設令有些少未捧。莫重惟正之供。有難因此停退。雖以昨年畿甸春大同事言之。旣捧還給之際。惠不及民。爲弊多端。奸吏從中而偸食。戶首先捧而消融。及其秋間上納之時。終歸小民再徵之患。其所騷擾。幾乎無邑不然。而獨於其時。振威一邑。以已捧實狀。論報惠廳。趁期上納。畢竟疊納之邑。反羨振威之民云。未知湖西兩稅之若干未捧。今爲幾許。而停退令下之後。道臣與守令。初不細加區別於已捧未捧。混同停退。以致還給之境。則節序太晩。其所爲弊。殆有甚於昨年之畿甸。亦豈不大可悶乎。今若就設賑邑未收處。稍寬月限。鱗次上納。則或可爲紓民力之道。而停退一款。恐不可輕議。且原疏中。旣無邑里分等區別之事。則實無以指的行會。此非但臣等之見爲然。首相亦以此言。送於臣等。故敢此仰達矣。上曰。設令無實效而有實害。昨旣許施。今難反汗。且其未捧。亦必有之。依昨日傳敎。卽爲行會。期限則退定秋成後。可也。出擧條上曰。判尹進前。今日召卿等。意欲論功行賞矣。方今穀貴如金。麥亦未知何時登熟。五巡發賣。雖是無前之例。更加一巡。以紓民間之急。果無所妨耶。在百姓雖是恩典。在國家實有渴惠之嫌矣。未知如何耶。履素曰。民間形勢。非不艱也。以大體論之。則已往發賣之數。本不過四次。而今番則旣給五巡。渠輩亦皆以爲望外。且京民則本無麥秋之限。麥雖登場。民飢則一樣。若欲限民間形勢之稍勝而止之。則發賣恐無可已之時。臣意則依古例限定。似爲宜矣。華鎭曰。此雖出於軫念窮民之聖意。而五等發賣。旣是無前之別惠。則豈可更加一巡。殆無限節乎。春後稅船到泊之時。京民生涯。反有勝於秋節。外邑畢賑。亦在今朔。臣意則不必加給一巡矣。在簡曰。荐饑之餘。今年年事。姑未卜其如何。國家財力。亦當樽節矣。時俊曰。經費雖艱。而聖意旣出於曲盡賙恤之政。則臣等亦豈不欲仰體而此後事。實無限節矣。上曰。白給一巡。加給。如何。履素曰。若然則發賣之民。亦皆有向隅之歎矣。上曰。白給發賣。初不善抄矣。履素曰。初若以二岐抄出。則必無混雜之弊矣。上曰。自正月以後。始抄白給之類。而若自其時。善爲釐正。則豈有弊端耶。今欲給白給。勢難依前爲之。如或逐戶更抄。則亦不可爲之。有隣曰。臣於昨日發賣時。流乞集聚門外。故各給升米以送矣。上曰。來月亦如是爲之則好矣。而白給與發賣。今姑止之。可也。更察民情。如有捐瘠之患。則卿等將何以爲之耶。履素曰。不可謂之全無餓莩。而以歲前所料觀之。大勝所慮矣。從四方來者。皆言京中勝於鄕外云矣。上曰。白給之民。能無浮黃之色乎。有隣曰。少無飢色矣。華鎭曰。爲乞客者。一日之內。亦能一食。故本不浮黃矣。上曰。白給者。幾名。有隣曰。五百餘名矣。履素曰。本來行乞之人。素性如此。故臣向於赴闕之路。見一流丏。乃是賑廳流乞中逃出者。一日二食。終不如渠自行乞故如此。上曰。賑廳流丏。如何。有隣曰。皆無病。故或有肥澤者矣。上曰。何時放送乎。有隣曰。來月初生。可以放送矣。臣追後聞之。則收養兒中。或有有父母者。而其父母有時相逢。絶無悲喜之色云。必是故爲流失。使入賑廳者矣。上曰。知而見欺。亦何妨乎。其人則足可傭賃資生。而自幼伎倆如此。自入流乞者。亦有之乎。有隣曰。然矣。上曰。發賣畢巡矣。部官當論功勞。其優劣次第。如何。履素曰。大體則孰不勤勞乎。其中最優者。北部奉事安廷鐸也。人固安詳。事亦詳明矣。中部幅員雖小。而奉事朴澈源。勤幹解事。南部東部。最初警責。故至今不放心。而首褒則安廷鐸。似當之矣。上曰。以向來事。而如是爲說耶。履素曰。始終如一。不加申飭。當爲第一矣。其中西部。不無些少民怨。蓋西部所管最大。實爲難治故也。其外別無可以區別仰達者矣。上曰。李集明當有罰乎。履素曰。責備故然耳。亦無大段失着矣。勤勞則有。不必有罰矣。上命書傳敎曰。發賣及白給之擧。今已順成。考勤慢行賞罰。當用昨年已例。聞判尹言。勤慢不難辨。北部奉事安廷鐸。中部奉事朴澈源爲最云。竝六品職遷轉。守令則除講除授。東部都事李彦植。奉事崔熽。南部都事李基讓。奉事李鋐。中部都事李勉基。北部都事尹星基。西部都事李普衍。設令差有優劣。不必一一强別。渠輩屢朔勤苦。亦足可尙。倂陞敍。其中出六人守令。次次收用之意。申飭銓曹。因點下居中之類。竝蕩滌。西部奉事李集明。勞足掩愆。兒馬一匹賜給。勤勵茂著。克副特畀之意。甚可嘉也。酬奬之典。豈讓於前令尹。漢城判尹金履素。中鹿皮一令賜給。因此聞知之。捐財防價之類。至於八人之多。外邑富民。猶有分等賞典。京中則尤有異焉。嘉善鄭齊羽張漢輔。分付兵曹及軍門。相當窠收用。前五衛將李弘遂。京鄕俱有補賑防價之勞。此等人。另宜有聳勸之擧。京外實職調用。閑良趙命尹加資。守護軍李億。前主簿趙命說。竝帖加成給。其餘各人等。依私賑五十石以下例。卽爲施賞後草記事。分付該府。又命書傳敎曰。監分不但有勞。穀品旣精。斗量亦準成效。不下於昨年。賑恤廳該郞。問名陞敍。堂上小鹿皮一令賜給。其中日淺人竝勿論。上曰。注書出去。賞賜鹿皮。使之待令。竝令閤門祗受。五部都事中。當應守令講者。幾人知入。賤臣承命出傳後。以應講者。只是一人而已。越講之意。回奏。上曰。崔熽李鋐。參下仕滿與否。及其上仕滿者。幾人乎。問于銓曹。賤臣承命出傳後。以崔熽之上。有二三人。李鋐則仕未滿之意。回奏。上命書傳敎曰。明日由月覲門。展拜景慕宮。該房知悉。又命書傳敎曰。明日設布帳置之。依頃日例。只訓將來待率領事。分付。又命書傳敎曰。明日月覲門外。有司堂上與本宮都提調提調。率宮底居民來待。又命書榻敎曰。明日出宮門路。以協陽門爲之。又命書傳敎曰。右承旨許遞。前望單子入之。又命書榻敎曰。新除授承旨。牌招察任。在簡曰。參上引儀二窠。以臚唱取才差出事。年前定式矣。近來漸次增加。今爲四窠。有非當初定式之意。典儀不必更爲差出。四窠中一人。以典儀施行之意。分付該院。何如。上曰。依爲之。出擧條命退。諸臣以次退出。